[Honorius Episcopus servus servorum Dei, dilectis filiis Abbati et Priori sancti Benigni et Decano Capellæ Ducis Divionensis Lingonensis Diœcesis, salutem et Apostolicam benedictionem. Gravem nobis dilecti filii Abbas et Conventus Cluniacensis obtulere querelam, quod Nivernensis Diœcesanus electus, Priorem sancti Stephani Cluniacensis ordinis de facto, cum de jure nequiverit, excommunicatum fecit publicè nunciari, ac Ecclesiarum suarum homines supposuit sententiæ interdicti, contra privilegia eis ab Apostolica sede concessa temerè veniendo, nec iis contentus, omnes etiam illos excommunicare præsumpsit qui in furnis eorum coquerent, vel in eorum molerent molendinis, propter quod damna gravia se asserunt incurrisse. Nolentes igitur indignum Ecclesiæ Cluniacensi gravamen sub dissimulatione transire, discretioni vestræ, per Apostolica rescripta mandamus, quatenus sententias quas in dictum Priorem, et ejus homines contra privilegia Pontificum Romanorum ab ipso Electo, vel alio vice ipsius latas esse constiterit, penitus irritas nunciantes authoritate nostra moneatis eumdem electum ut sententiam quam tulit in eos qui in furnis coquerent vel in molendinis molerent eorumdem sine difficultate relaxans, nec similes de cætero promulgare præsumens dicto Priori congruè satisfaciat de damnis quæ occasione hujus sententiæ et excommunicationis incurrit. Quod si facere non curaverit infra terminum quem sibi duxeritis præfigendum vos eamdem sententiam authoritate nostra, juxta formam Ecclesiæ relaxantes, audiatis quæ partes super damnis prædictis aut aliis duxerint proponenda, et quod justum fuerit appellatione postposita decernatis. Facientes quod decreveritis per censuram Ecclesiasticam firmiter observari, testes autem qui fuerint nominati, si ex gratia, odio vel timore subtraxerint, per censuram eamdem appellatione postposita cogatis veritati testimonium perhibere. Quod si non omnes iis exequendis potueritis interesse, duo vestrum ea nihilominus exequantur. Datum Laterani XI. Idus Januarii Pontificatus nostri Anno sexto.]